Președintele USR, Cătălin Drulă, a declarat luni, 18 martie, că Marcel Ciolacu se află în spatele deciziei Biroului Electoral Central de a respinge constituirea Alianţei Dreapta Unită, formată din USR, PMP şi Forţa Dreptei.
Acesta a spus și ce ar trebui să respecte ICCJ marți 19 martie când va lua decizia de a permite Alianței să candideze în formula propusă în alegeri.
"Așteptarea de a admite protocolul Alianței și de a ne permite un lucru normal într-o democrație, asocierea liberă, alegerile libere, ca oamenii să ne găsească pe buletinul de vot și să aibă o alternativă la PSD-PNL", a declarat Cătălin Drulă, potrivit Digi24.ro.
Acesta a explicat și faptul că nu va lăsa ca un argument, de tipul contestării unui președinte ales în Alianță, să despartă cele trei partide în alegeri.
"Absolut deloc și am putea să ascultăm o opinie sau alta, dar mai bine ne uităm la o situație identică, USR și PLUS s-au găsit în aceeași situație, în registrul partidelor încă nu era înscris, deși trecuseră doi ani nici Barna, nici Cioloș.
Atunci BEC ne-a respins Alianța și Înalta Curte a decis casarea deciziei. De altfel, dacă-mi permiteți un fapt divers, Marcel Ciolacu fusese ales în august, nu era în registru, era Dăncilă.
Ar trebui reparat, să apară președinții imediat.
ICCJ a reținut trei lucruri:
- că e ilegal ca BEC să ceară acest lucru
-doi că e suficient actul de voință al organelor de conducere, îl aveam în 2019, și Eugen Tomac cu PMP îl au acum
-și trei că admiterea în primă instanță, tribunalul a admis Tomac ca președinte".
Acesta a acuzat intervenții din partea președintelui PSD pentru faptul că Alianța a fost contestată pentru a nu putea participa la alegeri.
"Din cauza unor mașinațiuni în justiție, vă spun că domnul Diaconescu a venit inclusiv cu intervenienți cu sediu în Australia. Acest domn e reprezentantul PSD în BEC și a cerut respingerea Alianței Dreapta Unită. Din informațiile mele cel puțin un judecător la ICCJ a spus că aceste spețe sunt identice.
A început o agitație teribilă a domnului Greblă, președintele AEP, pesedist numit în multe funcții. El e doar o unealtă, în spatele mașinațiunilor e Marcel Ciolacu care e atât de speriat de noi că nu vrea să ne lase să candidăm.
Visul lui e să ajungă în turul doi cu reprezentantul unui partid extremist și să câștige în stilul Vadim. Unii oameni poate sunt mulțumiți, dar sondajele pe care le avem ne arată o nemulțumire grozavă. Se uită la noi și văd ce alternativă reprezentăm. În ședințele restrânse ei tremură de frica noastră", a mai precizat Drulă.
Înalta Curte de Casaţie şi Justiţie va dezbate marţi contestaţia depusă de Alianţa Dreapta Unită la decizia Biroului Electoral Central de respingere a protocolului său de constituire.